Veiligheidswagte vas ná transitoroof wat lewe van insleep-man eis | Maroela Media
Drie mans sal na verwagting Maandag in die landdroshof in Krugersdorp aan die Wes-Rand verskyn vir hul beweerde aandeel aan die transitorooftog wat vandeesweek tot die dood van 'n insleepvoertuigbestuurder in Johannesburg gelei het.
Kapt. Ndivhuwo Mulamu, woordvoerder van die Valke, sê die veiligheidswagte van die geldwa wat Vrydagoggend geteiken is, is ná die voorval vir ondervraging in aanhouding geneem waarna hulle in hegtenis geneem is.
Mulamu sê 'n ondersoek het gelei tot die terugvordering van ongeveer R3,2 miljoen kontant wat in asblikke versteek was op 'n perseel langs die plek waar die transitorooftog uitgevoer is, asook onder die sitplek van die voertuig.
Die veiligheidswagte, onderskeidelik 25, 28 en 40 jaar oud, staan nou tereg op aanklagte van moord, gewapende roof, sameswering om gewapende roof te pleeg, die besit van vermoedelik gesteelde geld, meineed en regsverydeling.
Daar word in dié stadium na nog verdagtes gesoek.
Maroela Media het vroeër berig nagenoeg 12 mense wat in vier voertuie gery het, het Vrydag 'n insleepvoertuigbestuurder doodgeskiet wat hulle agternagesit het nadat hulle 'n geldwa beroof het.
Die verdagtes het 'n geldwa van die sekerheidsmaatskappy G4S Vrydag omstreeks 08:00 aangeval nadat veiligheidswagte geld by kitsbanke opgelaai het.
Die geldwa was op pad in Ontdekkersweg in Florida toe die 12 verdagtes in vier verskillende voertuie, 'n swart BMW, 'n swart Mercedes-Benz, 'n wit Ford Ranger en 'n wit Audi Q5, op die geldwa losgebrand het.
'n Vuurwapen wat by een van die veiligheidswagte afgeneem is, is later in Hendrik Potgieterweg gevind.
Daar is soe baie geweld in die land dat ek is seker die hofe en regters weet nie meer watter kant toe nie. Ons verdrink in geweld!
Inhirent en kern korrup. Hoogs waarskeinlik betrokke by meeste sulke gevalle.
Geen borg nie ASB!!! Maak hulle praat oor waar die ander ouens is klaar. Mag julle lekker gaan sit vir ewig!
Ek ry nie eers naby 'n CIT "van" nie ek's tot die dood toe bang hulle word geblaas en ek en my kind is naby!
Bedrog en geweld – tekens van die tye. Die tyd van Openbaring is hier…
Geen roof, moord ens, is onbepland nie, altyd binne inligting en dan is hulle ook nog deel daarvan. Arme insleepvoertuigman was nie deel van die beplanning nie.